ຈຳປາສັກ ປຶກສາຫາລືໂຄງການ ສະກັດກັ້ນ ແລະ ຕ້ານຢາເສບຕິດ ປະຈຳປີ 2017
ກອງບັນຊາການ ປກສ ແຂວງຈຳປາສັກ ໄດ້ຈັດກອງປະຊຸມ ປຶກສາຫາລືກຳນົດໂຄງການ ສະກັດກັ້ນ ແລະ ຕ້ານຢາເສບຕິດ ປະຈຳປີ 2017 ໃນວັນທີ 30 ມັງກອນ ຜ່ານມານີ້ ໂດຍການເປັນປະທານຂອງທ່ານ ພົຈວ ສີພັນ ວົງເຮືອງຄຳ ຄະນະປະຈຳພັກແຂວງ ຫົວໜ້າກອງບັນຊາການ ປກສ ແຂວງຈຳປາສັກ, ມີເຈົ້າເມືອງ ຈາກ 10 ເມືອງ, ຫົວໜ້າອົງການໄອຍະການປະຊາຊົນ, ສານປະຊາຊົນ ແລະ ກອງບັນຊາການ ປກສ ເມືອງ ໃນທົ່ວແຂວງເຂົ້າຮ່ວມ.
ໃນກອງປະຊຸມ ໄດ້ມີການຄົ້ນຄວ້າ, ປຶກສາຫາລືກ່ຽວກັບ ໂຄງການສະກັດກັ້ນ ແລະ ຕ້ານຢາເສບຕິດ ທີ່ເປັນໄພຄຸກຄາມຕໍ່ຄວາມສະຫງົບ ຄວາມເປັນລະບຽບຮຽບຮ້ອຍຂອງສັງຄົມ ເວົ້າສະເພາະແມ່ນຢູ່ແຂວງຈຳປາສັກ ໃຫ້ນັບມື້ຫຼຸດລົງ, ເຊິ່ງໃນນີ້ແມ່ນໄດ້ກຳນົດເປັນ 2 ບາດກ້າວ ຄື ບາດກ້າວກະກຽມ ແລະ ບາດກ້າວການປະຕິບັດຕົວຈິງ, ພ້ອມທັງໄດ້ຄົ້ນຄວ້າ, ປຶກສາຫາລື, ກຳນົດວິທີການນຳໃຊ້ ມາດຕະການທາງ ດ້ານກົດໝາຍ, ຫຼັກຖານວິຊາສະເພາະເພື່ອເກັບກຳຂື້ນບັນຊີ, ຕິດຕາມກວດກາ ແລະ ສະກັດກັ້ນແກ້ໄຂ ຕໍ່ກຸ່ມເປົ້າໝາຍ ເຄື່ອນໄຫວຄ້າຂາຍຢາເສບຕິດທີ່ນັບມື້ມີຫຼາຍຮູບແບບ ແລະ ເລິກແລບແນບນຽບ; ສ່ວນກຸ່ມເປົ້າໝາຍມົ້ວສຸມເສບ ແມ່ນໄດ້ມີຄວາມເປັນເອກະພາບກັນໃນການນຳໃຊ້ ມາດຕະການສຶກສາອົບຮົມເປັນຕົ້ນຕໍ ເພື່ອເຮັດໃຫ້ເຂົາເຈົ້າມີຄວາມຮັບຮູ້ເຂົ້າໃຈ ເຖິງຜົນຮ້າຍໄພອັນຕະລາຍຂອງຢາເສບຕິດ ຫຼື ສົ່ງເຂົ້າບຳບັດປິ່ນປົວຢູ່ສູນບຳບັດຕາມຄວາມເໜາະສົມ.
ພ້ອມດຽວກັນນີ້ ຍັງໄດ້ຄົ້ນຄວ້າ, ປຶກສາຫາລືກ່ຽວກັບຂັ້ນຕອນ ແລະ ວິທີການມ້າງບັນດາລາຍຄະດີຢາເສບຕິດ ໃນຕົວຈິງ ເພື່ອເຮັດໃຫ້ການປະຕິບັດໜ້າທີ່ມີຄວາມຮັບປະກັນ ທາງດ້ານລະບຽບກົດໝາຍ, ຫຼັກການວິຊາສະເພາະ, ມີຄວາມວ່ອງໄວ, ເຂັ້ມງວດ ແລະ ສັງຄົມໄດ້ມີສ່ວນຮ່ວມ.